Dedin, nə dedi (Mirzə Məhəmməd Katib)
Badi-səba, mənim ərzi-halımı,
O vəfalı yara dedin, nə dedi?
Eşqi sevdasında dərdi-sərimi,
Gözləri xumara dedin, nə dedi?

Çoxlar siyah zülfün sərgərdanıdır,
Pərişan zülfünün pərişanıdır,
Könül o zəncirin bəndivanıdır,
Uyubdur şahmara dedin, nə dedi?

Aşiqlərin bikamalı deyiləm,
Sirri-dəhanından hali deyiləm,
Xalı görüb dərddən xali deyiləm,
Dərdimizə çara dedin, nə dedi?

Bir ah çəkim, yansın baği-zəmanə,
Rəqiblərin rəngi dönsün xəzanə,
Sən o şux tərlana, ruhi-rəvanə
Uymasın əğyara dedin, nə dedi?

Mənim getməz ürəyimin qubarı,
Onun həmsöhbəti, kim oldu yarı?
Bir yada salmadı Katibi-zarı,
Saldı ahü zara dedin, nə dedi?
XIX əsrin qoşmaları